La Union Idi ken Ita
MODERNO A LA UNION
Iti agdama, “ubing” pay ti La Union no idilig kadagiti laklakay a probinsia a kas iti Pangasinan, Ilocos Sur, Ilocos Norte, Pampanga, Cebu, Cavite ken dadduma pay. Maysa daytoy a class-A, progresibo ken dumurdur-as a probinsia. Ipasingked ti 155 a tawennan (nabangon idi 1850) ti kinapudno ti sigud a parmata—maysa a probinsia a sipipinget nga agturong iti kappia, rang-ay ken idudur-as. Nangrugi laeng iti sangadosena nga ili ngem addaan itan iti 19 nga ili ken maysa a siudad. Dagiti walo a nainayon nga ili: Santol, San Gabriel, Bagulin, Burgos, Pugo, Tubao, Rosario ken Sudipen. Nupay madmadlaw a naparpardas ti irurukbos ti ekonomia kadagiti ili nga adda iti igid ti baybay, kumamkamakam metten dagiti adda iti kabambantayan. Dakkel la ketdi a nakatulongna iti nakapagsaknapen a moderno nga impraestraktura iti idudur-as itan daytoy a probinsia iti tay-ak ti agrikultura, komersio ken industria. Iti tartaraudi ti 1990, indeklara ti nasional a liderato a maysa ti La Union kadagiti 12 a rehional a sentro ti industria iti pagilian.
NABARA NGA AWIS TI APLAYA
Nanipud pay naituyang ti linteg militar (martial law) iti Filipinas idi 1972, ad-adda a dimmur-as ti La Union gapu iti komersio, isasarungkar dagiti negosiante ken panagtagilako manipud kadagiti kaarruba a probinsia. Kada ili, addaan iti aldaw ti tienda. Malaksid iti pagay ken tabako, agpatpatanor dagiti agindeg iti kapas, seda, niog, cacao, mangga ken natnateng. Adda sangsanga dagiti kangrunaan a banko ti komersio ken banko a pagideposituan iti San Fernando. Adda met rehional nga opisina ti Central Bank of the Philippines ditoy. Maguyguyugoy dagiti turista kadagiti makaay-ayo nga aplaya nangruna iti arinunos ti tunggal lawas. Ngarud, kasla nagtubo nga uong ti bilang dagiti napaadu a baro a pagpallailangan iti kadaratan nga aplaya iti nagbaetan ti Bauang ken San Fernando. Pudno a nakayawanen dagiti Filipino iti “beach fever.” Masarakan iti maysa a namayengmeng a turod ti Siudad ti San Fernando ti kakaisuna a botanical garden iti amianan ti Metro Manila. Dagiti dadduma a nangayed a disso a pagaayat a pagpasiaran dagiti turista isu ti Pindangan Ruins ken Poro Point iti akin-abagatan a paset ti siudad.
ilo_Latn vec_Latn ilo_Latn ilo_Latn ilo_Latn